Polisie slaan toe op ‘brandstofdiewe’Talle houers met diesel in is op beslag gelê. (Foto: Verskaf) Die polisie in KwaZulu-Natal het Dinsdag in twee afsonderlike voorvalle mense in hegtenis geneem wat na bewering gesteelde brandstof verkoop het. Lt.kol. Nqobile Gwala, polisiewoordvoerder, sê polisiebeamptes van die Durbanse eenheid vir openbare orde het inligting ontvang oor ŉ man wat diesel, wat glo op onwettige wyse bekom is, in die Umbumbulu-omgewing verkoop. Beamptes het Dinsdag op die man se woning toegeslaan en op 18 houers met elk tussen 20 en 25 liter diesel in, beslag gelê. Die 43-jarige verdagte is in hegtenis geneem vir die besit van gesteelde eiendom. “Aanvanklike ondersoeke het aan die lig gebring dat die diesel uit vragmotors gesteel is en dat die verdagte dit vanuit sy huis verkoop het,” sê Gwala. Die man het Woensdag in die Umbumbulu-landdroshof verskyn. In ŉ afsonderlike voorval in Ladysmith het beamptes twee verdagtes op die N3-snelweg in hegtenis geneem nadat hulle met duisende liter diesel betrap is. “Beamptes het die snelweg gepatrolleer toe hulle ŉ sleepwa op die pad gewaar het. Die voertuig is aangekeer en daar is vasgetel dat minstens 6 000 liter diesel vervoer word,” sê Gwala. “Die verdagtes kon egter nie ŉ bewys lewer dat al die brandstof deur hulle aangekoop is nie.” Die verdagtes, onderskeidelik 31 en 33 jaar oud, is in hegtenis geneem vir die besit van gesteelde eiendom. Een van die verdagtes is ook ingevolge die Immigrasiewet aangekla. Die vermeende brandstofdiewe het Dinsdag reeds in die Ladysmith-landdroshof verskyn.